# Vol 605 d'Indian Airlines

El vol 605 d'Indian Airlines fou un vol intern de l'Índia que viatjava de Bombai a Bengaluru. S'accidentà el 14 de febrer del 1990 a menys d'un quilòmetre de l'aeroport de destinació a causa d'un error humà, amb la mort de 88 passatgers i 4 tripulants.
L'aeronau del vol era un Airbus A320-231 de matrícula VT-EPN i motors tipus IAE V2500.A1, que havia estat entregat a Indian Airlines menys de dos mesos abans de l'accident, el 24 de desembre del 1989.

## Detalls del vol

El vol IC605 s'enlairà el 14 de febrer del 1990 a les 11:58, hora de l'Índia (IST), de l'Aeroport Internacional Chhatrapati Shivaji, a Bombai. El capità S. S. Gopujkar comandava l'aeronau i el capità C. A. Fernandez era el segon de bord, amb cinc tripulants i un total de 135 passatgers adults i quatre nens.
Després del primer contacte amb el control del trànsit aeri de l'Aeroport HAL de Bengaluru, a les 12:44 el capità rebé ordres de descendir a 11.000 peus i aterrar a la pista 9. Durant l'aproximació final, l'Airbus A320 descendí més del que era habitual fins a impactar contra el terra al camp de golf del Karnataka Golf Club, a uns 700 metres del començament de la pista on havia d'aterrar. Després d'impactar contra el terra, l'aeronau s'arrossegà uns 25 metres i s'elevà uns altres 70 metres fins a impactar amb un terraplè.
L'informe final, basat en la transcripció de les caixes negres, indicà que l'accident es produí a les 13:03:17, set segons després que els pilots s'adonessin que volaven a una altitud perillosa.
Moriren 90 persones al lloc de l'accident (86 passatgers i quatre tripulants, incloent-hi el pilot i copilot), mentre que unes cinquanta persones foren traslladades a un hospital, on moriren uns altres dos passatgers.

## Causes

El Ministeri d'Aviació Civil de l'Índia dictaminà que l'accident obeí a «un error dels pilots a l'hora d'advertir la gravetat de la situació i respondre-hi tot seguit» amb les accions corresponents, a més de concloure que «l'accident no s'hauria produït si els pilots» haguessin realitzat les maniobres adequades. També menciona que no hi ha constància de cap fallada dels controls i que «els motors funcionaven normalment i no contribuïren a la causa d'aquest accident».

## Referències

* ↑ RT. «7 accidentes aéreos más graves de los Airbus A320» (en castellà). Actualidad RT.com, 24-03-2015. [Consulta: 5 desembre 2016].
* 1 2 3 4 Barbara Crossette. «Crash of Indian Airlines Plane Kills 89» (en anglès). NYTimes.com, 15-02-1990. [Consulta: 5 desembre 2016].
* 1 2 3 4 5 Cockpit Voice Recorder Database. «14 febrer 1990 - Indian Airlines 605» (en anglès). Tailstrike.com. [Consulta: 5 desembre 2016].
* 1 2 3 4 5 6 7 Jutge K. Shivashankar Bhat, del Tribunal Suprem de Karnataka. «Indian Airlines Flt 605 A320 VT-EPN Accident Report» (en anglès). Lessons Learned FAA.gov, 31-05-1990. Arxivat de l'original el 22 desembre 2016. [Consulta: 5 desembre 2016].
* 1 2 3 4 5 6 Aviation Safety Network. «Accident description» (en anglès). Aviation Safety Network. [Consulta: 5 desembre 2016].
* 1 2 3 Airfleets.net. «Información sobre accidente: Airbus A320 Indian Airlines VT-EPN» (en castellà). Airfleets.net. Arxivat de l'original el 20 de desembre 2016. [Consulta: 5 desembre 2016].